Francezii, reacție în cazul venirii lui Laszlo Boloni la Sepsi!
Precizările tehnicianului de 71 de ani au fost făcute recent.
În acest sezon, Laszlo Boloni încearcă să salveze Metz de la retrogradarea în Ligue 2. Fostul selecționer al României a confirmat, însă, că în viitorul nu foarte îndepărtat ar putea merge la Sepsi OSK, având în vedere că are o relație foarte bună cu patronul covăsnenilor, Laszlo Dioszegi.
Omul de afaceri care conduce Sepsi a exclus varianta ca fostul tehnician de la Sporting Lisabona, Rennes sau Antwerp să ocupe funcția de antrenor. Dacă va accepta să revină în România, atunci Boloni ar urma să ocupe un rol de manager sau director sportiv.
Fanii lui Metz, reacție în privința posibilei veniri a lui Boloni la Sepsi
În plus, site-urile de presă sportivă din "Hexagon" au reacționat, iar printre ele chiar și o pagină dedicată suporterilor echipei Metz. Aceștia au comentat cele întâmplate în urma reacției lui Laszlo Boloni, dar și a celor transmise de oficialii clubului din Superliga României.
"Laszlo Boloni pleacă la sfârșitul sezonului? Clubul Sepsi ar fi trasat drept prioritară venirea tehnicianului de la Metz, pe poziția de director sportiv. Antrenorul în vârstă de 71 de ani a declarat pentru postul românesc Prima Sport: 'Voi vizita Sepsi, voi vedea dacă am curajul să lucrez cu ei'.
Fondat în 2011, clubul Sepsi a ajuns în prima ligă din România în doar șase ani, iar acum vrea să beneficieze de sosirea unei figuri locale extrem de populare precum Laszlo Boloni, pentru a face un nou pas în față", se arată pe o pagină a platformei X, care adună mii de fani ai echipei Metz.
Laszlo Boloni, relație de prietenie cu Laszlo Dioszegi, patronul echipei Sepsi
Boloni, fost selecționer al României la începutul anilor 2000, a anunțat că este dispus să se implice la Sepsi OSK, acolo unde ar fi dorit de Laszlo Dioszegi, patronul echipei.
Antrenorul mai este sub contract cu Metz până în iunie 2025. La finele sezonul precedent a reușit promovarea în Ligue 1, iar acum se luptă pentru evitarea retrogradării.
Metz, pe poziție retrogradabilă în Ligue 1
În acest moment, Metz este chiar pe poziție direct retrogradabilă, pe 17 din 18 echipe, cu 23 de puncte, la trei lungimi de locul 15, Lorient, care asigură salvarea și menținerea în Ligue 1.
În ultimele cinci meciuri din campionat, echipa lui Boloni a înregistrat două victorii și trei eșecuri.
Urmăriți SPORT.RO și pe Google News